Fusionen mellem de to hovedorganisationer LO og FTF bliver uden Finansforbundet, som tæller 50.000 ansatte i finanssektoren.

Det har 205 delegerede på et ekstraordinært landsmøde i dag vedtaget.

I stedet melder Finansforbundet sig ind i den faglige hovedorganisation Akademikerne.

- Det var et enstemmigt landsmøde, som besluttede sig for, at vi ikke bliver en del af fusionen mellem LO og FTF. Det betyder, at vi melder os ud af FTF og i stedet søger om optagelse i Akademikerne, siger Kent Petersen, formand for Finansforbundet.

Der er en lang række samarbejder med Socialdemokratiet, og det er stadig en del af den lokale LO-struktur. Det er noget, der betyder rigtigt meget Kent Petersen, formand for Finansforbundet.

Mangler krystalklar uafhængighed

For medlemmerne af Finansforbundet handler det først og fremmest om identitet. Og den fordufter i en ny, gigantisk hovedorganisation med slagside mod den politiske venstrefløj, forklarer Kent Petersen:

- Vi har stor respekt for de organisationer, som er end del af LO og FTF. Samtidig må vi erkende, at sådan som verden ser ud, har vi efterhånden meget forskellige ståsteder. Der er flere og flere af vores medlemmer, som bliver akademikere og er akademikere. Derfor er der en større identitetssammenhæng med de akademiske organisationer, siger Kent Petersen.

- Og så er der spørgsmålet om krystalklar uafhængighed. Og den klare uafhængighed er det ikke lykkes at komme frem til i den nye hovedorganisation.

Læs også : Historisk ja i fagbevægelsen: LO og FTF fusionerer

Selv om det er skrevet ind i vedtægterne, at en ny, stor hovedorganisation ikke længere må støtte partierne direkte, så var det ikke nok Finansforbundet:

- Det ændrer ikke på, at der er en lang række samarbejder med Socialdemokratiet, og det er stadig en del af den lokale LO-struktur. Det er noget, der betyder rigtigt meget, siger Kent Petersen.

Den 13. april stemte delegerede fra over 100 fagforbund ja til, at omkring 1,5 millioner lønmodtagere skal samles under en fælles paraply i en hovedorganisation, der endnu ikke har fået et navn, men hvor LO-formand Lizette Risgaard er udpeget til at indtage formandsstolen.

Prosa er skeptisk

Finansforbundet er det første forbund til at sige lodret nej til fusionen mellem LO og FTF. Men også andre fagforbund stiller sig skeptisk over for en ny megaorganisation.

Det drejer sig om forbundet af it-professionelle, Prosa, er ved at undersøge, om medlemmerne ønsker at være en del af den store hovedorganisation.

I dag gik urafstemningen i gang. Hovedbestyrelsens medlemmer anbefaler at stemme ja til en fusion, fordi Akademikerne ikke vil tage Prosa ind som en selvstændig fagforening, fordi der allerede er andre it-organisationer i Akademikerne.

Læs også : Formandskandidat til ny hovedorganisation: Jeg vil favne hele fagbevægelsen

Forsikringsforbundets 8.300 medlemmer har besluttet at give den nye organisation en chance og efter et halvt år vurdere, om man vil trække sig ud.

Farmakomerne holder ekstraordinær kongres den 19. juni, hvor der skal stemmes om fusionen mellem LO og FTF. Hovedbestyrelsen er endnu ikke kommet med sin anbefaling.

Også blandt andre ergoterapeuterne, Dansk Fysioterapeuter og Konstruktørforeningen overvejer i øjeblikket, hvordan de skal stille sig til den nye hovedorganisation.